Poleg tega je treba upoštevati dejstvo, da bo lahko po tem, ko bo Komisija priznala potrdila o usposobljenosti, ki jih izda tretja država, zadevna tretja država izdala nova potrdila, s katerimi bo nadomestila dokumente, ki so predmet prehodnih ureditev. S tem v zvezi je treba pojasniti, da bodo navedena nova potrdila priznana na vseh celinskih plovnih poteh Unije samo ob upoštevanju člena 10(3) Direktive in če bo za pogoje za nadomestitev, ki jih je uporabila tretja država, ugotovljeno, da so enaki pogojem, določenim v členu 38(1) in (3) Direktive.

Namen te rešitve je zagotoviti nemoten prehod na sistem priznavanja dokumentov tretjih držav, kot je določeno v členu 10 Direktive, z zagotovitvijo obdobja, ki je potrebno, da se tretjim državam omogoči uskladitev njihovih zahtev z zahtevami, določenimi v Direktivi, in da se Komisiji omogoči ocenjevanje njihovih sistemov potrjevanja ter po potrebi sprejetje izvedbenega akta v skladu s členom 10(5) Direktive. Ta rešitev bo bo prav tako zagotovila pravno varnost posameznikom in gospodarskim subjektom, ki delujejo v sektorju prevoza po celinskih plovnih poteh.

Cilj tega predloga je določiti ustrezno obdobje, v katerem lahko država članica na podlagi svojih nacionalnih zahtev, določenih pred 16. januarjem 2018, in v zvezi s svojim ozemljem še naprej priznava dokumente tretje države, ki jih trenutno priznava enostransko ali na podlagi mednarodnega sporazuma. Področje uporabe tega prehodnega ukrepa je omejeno na dokumente, izdane pred presečnim datumom (18. januar 2023), ki je opredeljen s sklicevanjem na dan po izteku roka za prenos Direktive (17. januar 2022), ki se mu doda eno leto. Pri tem presečnem datumu se upošteva dejstvo, da bo, prvič, morala tretja država, ki je predložila zaprosilo, uskladiti svoje zahteve z zahtevami iz Direktive, in, drugič, da bo morala Komisija oceniti sisteme potrjevanja v tretji državi, ki je predložila zaprosilo, ter po potrebi sprejeti izvedbeni akt v skladu s členom 10(5) Direktive.

Glede na to, da postopek za priznavanje dokumentov tretjih držav temelji na oceni sistemov potrjevanja v tretji državi, ki je predložila zaprosilo, katere namen je ugotoviti, ali je izdaja potrdil, pomorskih knjižic ali ladijskih dnevnikov, navedenih v zaprosilu, pogojena z zahtevami, ki so enake zahtevam, določenim v Direktivi, je malo verjetno, da bo postopek priznavanja končan pred 17. januarjem 2022.

Razen za dovoljenja za plovbo po Renu iz člena 1(5) Direktive 96/50/ES Direktiva ne določa prehodnih ukrepov za dokumente, ki so jih izdale tretje države in ki jih trenutno države članice priznavajo enostransko ali v skladu z mednarodnimi sporazumi.

Člen 38 Direktive določa prehodne ukrepe v zvezi s potrdili o usposobljenosti, pomorskimi knjižicami in ladijskimi dnevniki, izdanimi pred 18. januarjem 2022 (dan po izteku roka za prenos Direktive). Na splošno zadevni dokumenti na celinskih plovnih poteh Unije, za katere so veljali pred navedenim datumom, ostajajo veljavni, in sicer največ 10 let.

Predlagani ukrep je bil predmet pravne in tehnične analize pri Komisiji, da bi se zagotovilo doseganje njegovega predvidenega namena, pri čemer pa bi ostajal omejen na to, kar je nujno potrebno.

Predlagana direktiva se šteje za sorazmerno, saj določa omejeno in potrebno pravno spremembo, ki bi morala preprečiti motnjo na trgu dela ter zagotoviti varno in učinkovito plovbo po celinskih plovnih poteh. Ne presega tistega, kar je potrebno za dosego tega cilja.

V novem odstavku 8 člena 38 je pojasnjeno, da kadar zadevna tretja država izda nova potrdila, s katerimi nadomesti dokumente, ki so predmet teh prehodnih ureditev, bodo navedena nova potrdila priznana na vseh celinskih plovnih poteh Unije samo ob upoštevanju člena 10(3) Direktive in če je bilo za pogoje za nadomestitev, ki jih je uporabila tretja država, ugotovljeno, da so enaki pogojem, določenim v členu 38(1) in (3) Direktive.

Z novim odstavkom 7 člena 38 se državam članicam omogoča, da še naprej priznavajo dokumente tretjih držav na podlagi svojih nacionalnih zahtev, določenih pred začetkom veljavnosti Direktive (EU) 2017/2397 (tj. pred 16. januarjem 2018). Priznavanje je omejeno na celinske plovne poti na ozemlju zadevne države članice in se ne more uporabljati po 17. januarju 2032. Področje uporabe tega prehodnega ukrepa lahko zajema samo dokumente, ki jih tretja država izda pred presečnim datumom (tj. pred 18. januarjem 2023).

ob upoštevanju predloga Evropske komisije,

po posredovanju osnutka zakonodajnega akta nacionalnim parlamentom,

ob upoštevanju mnenja Evropskega ekonomsko-socialnega odbora,

ob upoštevanju mnenja Odbora regij,

v skladu z rednim zakonodajnim postopkom,

ob upoštevanju naslednjega:

(1)Direktiva (EU) 2017/2397 Evropskega parlamenta in Sveta določa prehodne ukrepe, da se zagotovi stalna veljavnost potrdil o usposobljenosti, pomorskih knjižic in ladijskih dnevnikov, izdanih pred koncem prehodnega obdobja Direktive, ter da se usposobljenim članom posadke omogoči razumno obdobje, v katerem zaprosijo za potrdilo Unije o usposobljenosti ali drugo potrdilo, ki je priznano kot enakovredno. Vendar se razen za dovoljenja za plovbo po Renu iz člena 1(5) Direktive Sveta 96/50/ES navedeni prehodni ukrepi ne uporabljajo za potrdila o usposobljenosti, pomorske knjižice in ladijske dnevnike, ki so jih izdale tretje države in ki jih države članice trenutno priznavajo v okviru nacionalnih zahtev, določenih pred začetkom veljavnosti Direktive (EU) 2017/2397.

(2)Člen 10(3), (4) in (5) Direktive (EU) 2017/2397 določa postopek in pogoje za priznavanje potrdil, pomorskih knjižic ali ladijskih dnevnikov, ki jih izdajo organi tretje države.

(3)Glede na to, da postopek za priznavanje dokumentov tretjih držav temelji na oceni sistemov potrjevanja v tretji državi, ki je predložila zaprosilo, da bi se ugotovilo, ali je izdaja potrdil, pomorskih knjižic ali ladijskih dnevnikov, navedenih v zaprosilu, pogojena z zahtevami, ki so enake zahtevam, določenim v Direktivi (EU) 2017/2397, je malo verjetno, da bo postopek priznavanja končan pred 17. januarjem 2022.

(4)Za zagotovitev nemotenega prehoda na sistem priznavanja dokumentov tretjih držav, določen v členu 10 Direktive (EU) 2017/2397, je treba določiti prehodne ukrepe, s katerimi bi bil omogočen čas, potreben, da tretje države uskladijo svoje zahteve z zahtevami, določenimi v navedeni direktivi, ter da Komisija v skladu s členom 10(5) navedene direktive oceni njihove sisteme potrjevanja in po potrebi sprejme izvedbeni akt. Navedeni ukrepi bi tudi zagotovili pravno varnost posameznikom in gospodarskim subjektom, ki delujejo v sektorju prevoza po celinskih plovnih poteh. Glede na navedene cilje je primerno določiti presečni datum, glede na katerega dokumenti tretjih držav spadajo na področje uporabe navedenih prehodnih ukrepov, s sklicevanjem na obdobje za prenos navedene direktive, ki se podaljša za eno leto.

(5)Za zagotovitev skladnosti s prehodnimi ukrepi, ki se uporabljajo za države članice v skladu s členom 38 Direktive (EU) 2017/2397, se prehodni ukrepi, ki se uporabljajo za potrdila o usposobljenosti, pomorske knjižice in ladijske dnevnike, ki so jih izdale tretje države in ki jih priznavajo države članice, ne bi smeli uporabljati po 17. januarju 2032. Poleg tega bi moralo biti priznavanje takih potrdil o usposobljenosti, pomorskih knjižic in ladijskih dnevnikov omejeno na celinske plovne poti Unije v zadevni državi članici.

(6)Za zagotovitev skladnosti s prehodnimi ukrepi, ki se uporabljajo za potrdila o usposobljenosti, ki so jih izdale države članice, je primerno pojasniti, da bi morala potrdila o usposobljenosti, ki jih je izdala tretja država namesto potrdil, na katera se nanašajo prehodne ureditve, veljati na vseh celinskih plovnih poteh Unije, pod pogojem, da je bilo zadevni tretji državi odobreno priznavanje v skladu s členom 10(3) Direktive (EU) 2017/2397 in da je bilo za zahteve za nadomestitev, ki jih je uporabila navedena tretja država, ugotovljeno, da so enake zahtevam iz člena 38(1) in (3) navedene direktive v zvezi z državami članicami.

(7)Zato bi bilo treba Direktivo (EU) 2017/2397 ustrezno spremeniti, da bi se družbam za prevoz po celinskih plovnih poteh in delavcem zagotovilo pravno jasnost in varnost.

(8)Da bi se državam članicam omogočilo, da nemudoma začnejo prenos ukrepov, ki jih določa ta direktiva, bi morala začeti veljati dan po objavi v Uradnem listu Evropske unije –

SPREJELA NASLEDNJO DIREKTIVO:

Člen 1

Členu 38 Direktive (EU) 2017/2397 se dodata odstavka 7 in 8:

„7. Do 17. januarja 2032 lahko države članice na podlagi nacionalnih zahtev držav članic, določenih pred 16. januarjem 2018, še naprej priznavajo potrdila o usposobljenosti, pomorske knjižice in ladijske dnevnike, ki so jih tretje države izdale pred 18. januarjem 2023. Priznavanje je omejeno na celinske plovne poti na ozemlju zadevne države članice.

8. Potrdila o usposobljenosti, ki jih je izdala tretja država namesto potrdil o usposobljenosti iz odstavka 7, veljajo na vseh celinskih plovnih poteh Unije ob upoštevanju člena 10(3) in če je bilo za pogoje za nadomestitev, ki jih je uporabila tretja država, ugotovljeno, da so enaki pogojem, določenim v odstavkih 1 in 3 tega člena.“.

Člen 2